b"\n_START_ARTICLE_\nRoque Santamar\xc3\xada Cortiguera\n_START_SECTION_\nBiografia\n_START_PARAGRAPH_\nDe molt jove va marxar a viure a Madrid, on va compaginar el seu treball de barber amb la seva afici\xc3\xb3 als toros i la seva milit\xc3\xa0ncia en CNT i la Federaci\xc3\xb3 Ib\xc3\xa8rica de Joventuts Llibert\xc3\xa0ries. Particip\xc3\xa0 en la insurrecci\xc3\xb3 anarquista de gener de 1933 i fou detingut i empresonat al reformatori d'Alcal\xc3\xa1 de Henares (aleshores era menor d'edat) i despr\xc3\xa9s al penal d'Oca\xc3\xb1a. Alliberat per l'amnistia decretada despr\xc3\xa9s de la vict\xc3\xb2ria del Front Popular a les eleccions generals espanyoles de 1936, es trasllad\xc3\xa0 a Val\xc3\xa8ncia, on fou secretari del Sindicat d'Higiene i particip\xc3\xa0 en el frac\xc3\xa0s del cop d'estat del 18 de juliol de 1936 a Val\xc3\xa8ncia. Durant la guerra civil espanyola form\xc3\xa0 part de la corporaci\xc3\xb3 municipal de Val\xc3\xa8ncia i va combatre en la Columna de Ferro._NEWLINE_El 1939 va fugir cap a Or\xc3\xa0 i fou confinat als camps de concentraci\xc3\xb3 de Cherchel i Morand, dels que fou alliberat el novembre de 1942 amb l'arribada dels Aliats. El 1942 fou escollit secretari de la secci\xc3\xb3 nord-africana de la CNT. Quan el 1945 es produ\xc3\xad l'escissi\xc3\xb3 de la CNT s'aline\xc3\xa0 amb el sector ortodox de Germinal Esgleas Jaume. El 1946 es trasllada a Tolosa de Llenguadoc i el 1948-1950 fou secretari de la FAI tolosana. El 1953 particip\xc3\xa0 en el Congr\xc3\xa9s de l'AIT i en el Ple Intercontinental d'agost de 1958 fou escollit Secretari General de la CNT._NEWLINE_L'1 de novembre de 1960 va signar el Manifest d'Unificaci\xc3\xb3 de la CNT amb el cap del sector possibilista, Gin\xc3\xa9s Alonso, i en el Congr\xc3\xa9s de Federacions Locals celebrats a Llemotges l'agost de 1961 fou escollit secretari general de la CNT unificada, c\xc3\xa0rrec que ocup\xc3\xa0 fins al Congr\xc3\xa9s de Federacions Locals de Tolosa de Llenguadoc d'octubre de 1963. Tanmateix, a poc a poc s'alluny\xc3\xa0 del sector ortodox d'Esgleas. L'estiu de 1963 fou expulsat de la FAI i en el Ple de Bordeus de 1969 tamb\xc3\xa9 ho fou de la CNT, alineant-se amb el sector Front Llibertari'._NEWLINE_Durant la transici\xc3\xb3 democr\xc3\xa0tica col\xc2\xb7labor\xc3\xa0 en la reconstrucci\xc3\xb3 de la CNT a l'interior, participant en diferents m\xc3\xadtings, per\xc3\xb2 no pogu\xc3\xa9 evitar la ruptura confederal en el V Congr\xc3\xa9s de desembre de 1979. Continu\xc3\xa0 com a secretari de la fracci\xc3\xb3 exiliada Agrupaciones Confederales fins a la seva mort."